Uznesenie Krajského súdu Bratislava sp. zn. 11CoP/741/2015 z 11. 1. 2016
Uznesenie Krajského súdu Bratislava z 11. januára 2016, sp. zn. 11CoP/741/2015, ECLI:SK:KSBA:2016:1614205152.2
Súd: Krajský súd Bratislava
Spisová značka: 11CoP/741/2015
ECLI: ECLI:SK:KSBA:2016:1614205152.2
Dátum vydania: 11. 1. 2016
Forma: Uznesenie
Text rozhodnutia
Súd: Krajský súd Bratislava Spisová značka: 11CoP/741/2015 Identifikačné číslo súdneho spisu: 1614205152 Dátum vydania rozhodnutia: 12. 01. 2016 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2016:1614205152.2
Uznesenie Krajský súd v Bratislave vo veci starostlivosti o maloletého T. O., nar. XX.XX.XXXX, zastúpené kolíznym opatrovníkom Úradom práce, sociálnych vecí a rodiny Malacky, Záhorácka 2942/60A, dieťa rodičov: matka - L. O., bytom E., I. XXX, otec - J. O., bytom E., O. XXX, zastúpený advokátkou Vladimírou Hrebíkovou, AK so sídlom Malacky, Duklianskych hrdinov 2946/6, o nariadenie predbežného opatrenia, na odvolanie matky proti rozhodnutiu Okresného súdu Malacky, č.k. 8P/233/2014-54 zo dňa 26.11.2015, jednohlasne (pomerom hlasov 3:0) takto
r o z h o d o l :
Odvolanie matky sa v napadnutej časti o d m i e t a .
o d ô v o d n e n i e :
Súd prvého stupňa nariadil predbežné opatrenie, ktorým do právoplatnosti konania o úpravu výkonu rodičovských práv a povinností, vedeného na Okresnom súde Malacky pod sp.zn. 8P/233/2014, resp. do právoplatného skončenia konania o rozvod manželstva rodičov maloletého dieťaťa vedeného na Okresnom súde Malacky pod sp.zn. 8P/236/2015 uložil matke umožniť stretávanie sa otca s maloletým T., nar. XX.XX.XXXX každý párny kalendárny týždeň v roku od soboty 09.00 hod. do nedele 18.00 hod., každý nepárny kalendárny týždeň v roku v utorok a štvrtok v čase od 14.00 hod. do 18.00 hod. a počas vianočných sviatkov a zimných prázdnin v roku 2015 v čase od 24.12.2015 od 18.00 hod. do 31.12.2015 do 18.00 hod., kedy si otec maloletého prevezme v mieste aktuálneho bydliska maloletého od matky a matke zasa aj odovzdá späť.
Proti tomuto rozhodnutiu v časti úpravy styku počas vianočných sviatkov a zimných prázdnin v roku 2015 podala odvolanie matka maloletého.
Podľa § 77 ods. 1 písm. d/ O.s.p., predbežné opatrenie zanikne, ak uplynul určený čas, po ktorý malo trvať.
Matka napadla odvolaním úpravu styku počas vianočných sviatkov 2015 a čas, po ktorý malo predbežné opatrenie trvať uplynul, predbežné opatrenie zaniklo v zmysle vyššie citovaného ustanovenia.
Podľa § 218 ods. 1 písm. e/ O.s.p., odvolací súd odmietne odvolanie, ktoré rozhodnutie napadnuté odvolaním zaniklo inak.
Vzhľadom na skutočnosť, že predbežné opatrenie v časti úpravy styku počas vianočných sviatkov 2015 zaniklo, odvolací súd odmietol odvolanie matky podľa vyššie citovaného ustanovenia.
Poučenie:
Proti tomuto uzneseniu odvolanie nie je prípustné.

